钦定古今图书集成/理学汇编/文学典/第083卷 > 周南
## 钦定古今图书集成/理学汇编/文学典/第083卷 > 周南

按《苏州府志》：“南字南仲，吴县人。博学无所不通，与孔
元忠、滕宬皆从叶适游。绍熙元年对策，言甚切直，大
要谓陛下聪明，为小人蒙蔽，一曰道学，二曰朋党，三
曰皇极。自陛下入其说，而才学之士弃之矣。至其中
立不倚者，又指以朋党而不用矣。唯其不能可否，无
所执守，而自为贤智，然后窃箕子之说，为自便之地，
而《建皇极》之论定矣。夫箕子谓有为有猷有守，乃有
才、有道有操执之人也。今所指道学朋党者，正斯人
耳，奈何反弃之而谓之《建皇极》哉！”又云：“陛下近逐一
谗谄权贿之小人，而卷舌之星为之不明者累月。若
积其实德，每事如斯，何求而不得？”盖是时阁门舍人
姜特立为留正，奏出之故南言如此。考官得其文，惊
叹，拟奏第一。适郑湜有奏，光宗顾谓大臣曰：“湜疏才
入六日，南何自知之？”乃格寘乙科之首。当时中选者，
自愧在南右。授池州教授。时论者并攻道学。南妇翁
黄度忤权要，为御史所劾，差南常州推官，以父忧不
行。主管吏部架阁文字、干办浙东茶盐司公事。开禧
三年，诏召馆职，寻改文林郎、秘书省正字。母丧除服，
再入，又以言罢卒。所著《山房槁》《前后集》合四十卷。